লেদার কমপ্লেক্স থেকে উদ্ধার এক মহিলার রক্তাক্ত দেহ

কলকাতা: লেদার কমপ্লেক্স থেকে উদ্ধার এক মহিলা শ্রমিকের রক্তাক্ত দেহ। ঘটনাকে কেন্দ্র করে তীব্র চাঞ্চল্য ছড়িয়েছে এলাকা জুড়ে। গতকাল বৃহস্পতিবার সন্ধ্যায় ওই মহিলার স্বামী তাঁকে রক্তাক্ত অবস্থায় লেদার কমপ্লেক্সে পড়ে থাকতে দেখেন। তড়িঘড়ি ঘটনাস্থল থেকে তাঁকে উদ্ধার করে হাসপাতালে নিয়ে গেলে চিকিৎসক তাঁকে মৃত বলে ঘোষণা করেন। খবর পাওয়া মাত্রই ঘটনাস্থলে আসেন কলকাতা লেদার কমপ্লেক্স থানার পুলিশ। পুলিশের প্রাথমিক ধারণা, ধারালো অস্ত্রের আঘাতে তাঁকে হত্যা করা হয়েছে। যদিও আসল কারণ নিশ্চিত করতে ঘটনার তদন্তে নেমেছে পুলিশ।

পুলিশ সূত্রে খবর, মৃতের নাম বিলকিস বিবি। তাঁর বয়স ২৮ বছর। তিনি লেদার কমপ্লেক্সে কর্মরত ছিলেন। তিনি ও তাঁর স্বামী করিম গাজি ভাঙড়ের ঘটকপুকুরে একটি ভাড়া বাড়িতে থাকতেন। বিলকিস গত ৫ বছর ধরে লেদার কমপ্লেক্সের একটি ট্যানারিতে কর্মরত ছিলেন। তাঁর স্বামীও লেদার কমপ্লেক্সের অন্য একটি ট্যানারিতে কাজ করে। দুজনে মিলে কাজে আসা থেকে বাড়ি যাওয়া সবটাই একসঙ্গে করতেন।

করিম জানিয়েছেন, বৃহস্পতিবার ট্যানারিতে কাজ করার সময়ে আচমকা কারোর চিৎকার শুনতে পান। এরপরে লেদার কমপ্লেক্সের ২ নম্বর গেটের ছয় নম্বর প্লটের কাছে স্ত্রীকে রক্তাক্ত অবস্থায় পড়ে থাকতে দেখেন করিম। প্রথমে একটি বেসরকারি হাসপাতালে নিয়ে গেলেও পরে এসএসকেএমে নিয়ে যান স্ত্রীকে। তারপরেই চিকিৎসক তাঁকে মৃত বলে ঘোষণা করেন। পুলিশ প্রাথমিকভাবে খুনের অনুমান করলেও মৃতার স্বামীকে জিজ্ঞাসাবাদ করছে পুলিশ। কর্মস্থলেই কে বা কারা তাঁকে খুন করে ফেলে রেখে গেল? আসল কারণ নিশ্চিত করতে ঘটনার তদন্তে নেমেছে পুলিশ।